Ertuyglur á lúpínu . Hvað eru þær margar ? Ljósm : Bjarni Diðrik Út var að koma grein í alþjóðlega vísindaritinu Agricultural and Forest Entomology eftir Brynju Hrafnkelsdóttur , doktorsnema við Landbúnaðarháskólann og sérfræðing við Mógilsá – Rannsóknastöð skógræktar , og fleiri . Greinin fjallar um áhrif skordýrabeitar á alaskalúpínu . Í henni kemur fram að fyrstu áratugina eftir að lúpínan byrjaði að breiðast út á Íslandi þá er ekki vitað til að neina skordýr hafi lagst á hana . Það var árið 1991 sem fyrsti faraldur lirfa af innlendu fiðrildategundinni ertuyglu var skráður á lúpínu í Skaftafelli í Öræfum . Þessir faraldrar voru í fyrstu bundnir við Skaftafellssýslurnar og Eyjafjöll , en á síðari árum hefur æ meira borið á að lirfur mismunandi tegunda fiðrilda , bæði innlendra tegunda sem og aðfluttra , séu farnar að leggjast á lúpínuna á æ stærra svæði á Íslandi . Rannsókn Brynju og félaga hafði það að markmiði að svara spurningunni hvort þessi aukna skordýrabeit hefur áhrif á lúpínuna á Íslandi ? Lögð var út stýrð skordýrabeitarrannsókn í tvær lúpínubreiður á mismunandi aldri og framvindustigi , í unga , þétta lúpínubreiðu í öflugum vexti og í gamla breiðu sem byrjuð er að gisna , með fjórum meðferðum : i ) minnkuð skordýrabeit í þrjú ár , ii ) aukin skordýrabeit í þrjú ár , iii ) líkt eftir skordýrabeit með klippingu í eitt ár , og iv ) ómeðhöndlaðir samanburðarreitir . Helstu niðurstöður greinarinnar Þær sýndu að : i ) skordýrabeitin í dag hefur marktæk neikvæð áhrif á fræframleiðslu lúpínunnar og hún svarar breytingum á beitarþunga þannig að ii ) minni beit leiðir bæði til meiri fjölda fræberandi stöngla og fræuppskeru . Hinsvegar kom einnig í ljós að aldur / framvindustig lúpínunnar skiptir miklu máli um hversu mikil áhrif skordýrabeitarinnar verða . Þessar niðurstöður benda til að aukin skordýrabeit á alaskalúpínu á Íslandi á síðustu áratugum geti haft einhver áhrif á hversu ágeng lúpínan er , með því að draga úr fræframleiðslu í eldri breiðum . Önnur langtímaáhrif af skordýrabeitinni á lúpínunni gætu verið að flýta hopun lúpínunnar vegna þess að í árum þegar skordýrafaraldrar verða gisnar eldri lúpínan meira , og það getur gefið öðrum plöntutegundum tækifæri til að auka útbreiðslu sína á kostnað lúpínunnar . Að lokum bendir greinin á að þörf er á frekari rannsóknum á áhrifum hlýnandi loftslags á skordýrabeit á Íslandi og þau áhrif sem af slíkum breytingum geta orðið á bæði náttúruleg og manngerð vistkerfi hérlendis .